En udskrift fra statens store regnemaskine i Finansministeriet viser, at planlagte stigninger i pensionsalderen forventes at invalidere tusindvis af danskere.

Således kan hver fjerde dansker på 36 år – født i 1980 – se frem mod ødelagte knæ, nedslidte hænder eller invaliderende sygdom, som gør det umuligt for dem at blive ved med at arbejde til folkepensionen. I stedet må de slutte arbejdslivet på førtidspension.

Det betyder, de reelt vil blive invalide, siger Majbritt Berlau, formand for Dansk Socialrådgiverforening, som forklarer, at reglerne for førtidspension er meget stramme.

- Kroppen skal være så ødelagt, at man ikke kan varetage almindelige dagligdagsopgaver som rengøring, indkøb, opvask og tøjvask. Samtidig lider førtidspensionisterne ofte af meget stærke smerter, siger hun.

Helt præcist fremgår det af de beregninger, som ministeriet har sendt til Fagbladet 3F, at 24 procent af danskerne fra årgang 1980 vil være så nedslidte, at de skal på førtidspension, et år før de kan gå på folkepension. Altså i en alder af 71 år. For årgang 1970, som pensioneres i en alder af 69 år, er 20 procent på førtidspension året før folkepension. Og for årgang 1960 er tallet 19 procent i en alder af 66 år.

Nedslider alt for mange

Tallene stammer fra det såkaldte “grundforløb”, som ministeriet har udarbejdet i forbindelse med den nu skrinlagte 2025-plan.

- Det er jo helt vildt, hvis arbejdsmarkedet i fremtiden, nedslider så mange. Det er en enorm økonomisk belastning for samfundet. Og menneskeligt er det helt grotesk, siger Majbritt Berlau.

Baggrunden for den voldsomme vækst i antallet af førtidspensionister er tilbagetrækningsreformen, som Lars Løkke-regeringen vedtog i 2011 sammen med Radikale Venstre og Dansk Folkeparti, og Helle Thorning-regeringen efterfølgende nikkede ja til.

Med reformen vil pensionsalderen i fremtiden følge levealderen, og da danskerne i gennemsnit bliver ældre, skal de også senere på pension. Og med senere pension følger flere uarbejdsdygtige førtidspensionister.

Ellen Lykkegaard, socialpolitisk ansvarlig i 3F, mener, at tallene peger på en “uhyggelig udvikling” i det danske arbejdsmarked.

- Tallene bekræfter, hvad vi frygter. De unge kan se frem til at blive slidt ned af alt for mange år på arbejdsmarkedet. Det kræver en gevaldig forbedring af arbejdsmiljøet, hvis det skal lykkes nogen generationer at arbejde så længe, siger Ellen Lykkegaard.

Hun mener ikke, at pensionsalderen skal stige over de 68 år, som allerede er formelt vedtaget.

- Det er rigeligt højt for mennesker med et slidsomt arbejde. Stigninger rammer ufaglærte og faglærte. Dem med de hårdeste job. De bliver slidt i stykker af det her, siger hun.

Ingen kommentarer

Fagbladet 3F ville gerne have talt med beskæftigelsesminister Troels Lund Poulsen (V) om tallene, men han har afslået at kommentere. Det har heller ikke været muligt at træffe beskæftigelsesordfører Hans Andersen (V) for en kommentar.

Majbrit Berlau mener, at ministeren hurtigst muligt bør reagere på de nye tal.

- Hvis jeg var Beskæftigelsesministeriet, så ville jeg sætte alle tænkelige indsatser i gang over for den generation med henblik på at styrke deres arbejdsmiljø og deres krop, så man kan undgå den voldsomme nedslidning, siger hun.